### NN 80/2023 (18.7.2023.), Pravilnik o izmjenama i dopunama Pravilnika o Upisniku poljoprivrednika

MINISTARSTVO POLJOPRIVREDE

1269

Na temelju članka 118. stavka 10., članka 119. stavka 3. i članka 137. stavka 14. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.), ministrica poljoprivrede donosi

PRAVILNIK

O IZMJENAMA I DOPUNAMA PRAVILNIKA O UPISNIKU POLJOPRIVREDNIKA

Članak 1.

U Pravilniku o Upisniku poljoprivrednika (»Narodne novine«, br. 62/19 i 91/20) (u daljnjem tekstu: Pravilnik) u članku 1. riječi: »sadržaj i postupak izdavanja poljoprivredne iskaznice (u daljnjem tekstu: Iskaznica)« zamjenjuju se riječima: »sadržaj, područje primjene i postupak izdavanja elektroničke poljoprivredne iskaznice (u daljnjem tekstu: Iskaznica).«.

Članak 2.

U članku 2. stavak 1. mijenja se i glasi:

»(1) Agencija za plaćanja u skladu s člankom 118. Zakona o poljoprivredi (»Narodne novine«, broj: 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) (u daljnjem tekstu: Zakon) vodi Upisnik.«

U stavku 2. podstavku 7., riječi: »žiro računu poljoprivrednika« zamjenjuju se riječima: »računu za plaćanje sukladno propisu kojim se uređuje platni promet (u daljnjem tekstu: račun za plaćanje)«

U stavku 4. iza riječi: »Hrvatskoj« dodaju se riječi: »te adresu prebivališta«.

Članak 3.

U članku 3. stavku 1. riječi »žiro račun« zamjenjuju se riječima »račun za plaćanje«.

U stavku 3. riječi: »Upisnik poljoprivrednika« zamjenjuju se s riječju« Upisniku«.

Stavci 4. i 5. brišu se.

Članak 4.

U članku 4. stavak 7. mijenja se i glasi:

»(7) Dostava rješenja smatra se obavljenom u trenutku zapisa na AGRONET-u kada je korisnik preuzeo rješenje, a ako korisnik ne preuzme rješenje s AGRONET-a u roku od osam dana od dana postavljanja na AGRONET, dostava se smatra obavljenom istekom roka od osam dana od dana kad je rješenje postavljeno na poslužitelju – AGRONET sustavu, o čemu sustav bez odgode dostavlja obavijest poljoprivredniku u elektroničkom obliku.«

Članak 5.

U članku 7. stavku 1. broj: »16« zamjenjuje se brojem: »14«.

Članak 6.

U članku 8. stavku 2. broj: »2« zamjenjuje se brojem: »1«.

U stavku 3. broj: »2« zamjenjuje se brojem: »1«.

Članak 7.

U članku 10. stavku 1. riječi: »i kojoj obavljanje gospodarske djelatnosti poljoprivrede nije glavna djelatnosti, odnosno zanimanje poljoprivrednik nije glavno ili jedino zanimanje«, brišu se, iza riječi »radu,« dodaju se riječi: »uključujući prodaju«, a riječi: »od kunske protuvrijednosti izražene u stranoj valuti« zamjenjuju se riječju: »iznosu«.

U stavku 3. riječi: »o poljoprivrednoj proizvodnji i prodaji vlastitih poljoprivrednih proizvoda« zamjenjuju riječima: »o proizvodnji i prodaji vlastitih poljoprivrednih proizvoda«.

U stavku 6. iza riječi: »količine« dodaju se riječi: »proizvodnje i prodaje vlastitih poljoprivrednih proizvoda«.

Članak 8.

U članku 12. stavak 6. briše se.

Članak 9.

U članku 14. stavku 1., iza riječi: »Direktive 95/46/EZ (Opća uredba o zaštiti podataka) (SL L 119, 4. 5. 2016.« dodaju se riječi: »i kako je posljednje ispravljena Ispravkom Uredbe (EU) 2016/679 (SL L 74, 4. 3. 2021.)«.

Iza stavka 2. dodaje se novi stavak 3. koji glasi:

»(3) Za potrebe izvješćivanja javnosti podaci iz članka 2. stavka 2. ovoga Pravilnika objavljuju se javno, osim OIB-a nositelja/odgovorne osobe poljoprivrednika.«

Dosadašnji stavak 3. postaje stavak 4.

Članak 10.

U članku 16. stavku 1. riječi: »Poljoprivrednim informacijskim centrom (u daljnjem tekstu: PIC).« zamjenjuju se riječima: »Informacijskim sustavom poljoprivrede.«.

U stavku 2. riječ: »PIC-om« zamjenjuju se riječima: »Informacijskim sustavom poljoprivrede«.

Članak 11.

Prilozi 1.,2., 5., 6. i 7. Pravilnika zamjenjuju se novim Prilozima 1., 2., 5., 6. i 7. koji su sastavni dio ovoga Pravilnika.

Članak 12.

Postupci započeti do stupanja na snagu ovoga Pravilnika dovršit će se po odredbama Pravilnika o Upisniku poljoprivrednika (»Narodne novine«, br. 62/19 i 91/20).

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/23-01/12

Urbroj: 525-11/682-23-4

Zagreb, 7. srpnja 2023.

Ministrica poljoprivrede
 Marija Vučković, v. r.

PRILOG 1.

OBRAZAC ZAHTJEVA ZA UPIS, ISPIS I PRIJAVU PROMJENA PODATAKA U UPISNIKU POLJOPRIVREDNIKA

![](/files/_web/sluzbeni-dio/2023/132715/images/8283.jpg)

![](/files/_web/sluzbeni-dio/2023/132715/images/8276.jpg)

![](/files/_web/sluzbeni-dio/2023/132715/images/8265.jpg)

![](/files/_web/sluzbeni-dio/2023/132715/images/8256.jpg)

![](/files/_web/sluzbeni-dio/2023/132715/images/8248.jpg)

![](/files/_web/sluzbeni-dio/2023/132715/images/8240.jpg)

![](/files/_web/sluzbeni-dio/2023/132715/images/8233.jpg)

![](/files/_web/sluzbeni-dio/2023/132715/images/8226.jpg)

![](/files/_web/sluzbeni-dio/2023/132715/images/8220.jpg)

PRILOG 2.

OBVEZNA DOKUMENTACIJA PRI UPISU I PRIJAVI PROMJENA PODATAKA U UPISNIKU POLJOPRIVREDNIKA

![](/files/_web/sluzbeni-dio/2023/132715/images/8211.jpg)

|  |  |  |  |  |  |  |
| --- | --- | --- | --- | --- | --- | --- |
| 1 | za 1 – označiti križićem priloženi dokument | za org. oblike: | | | | |
|  | preslika osobne iskaznice nositelja / odgovorne osobe poljoprivrednika | 1 | 2 | 3 | 4 | 5 |
|  | preslika obrtnice |  | 2 |  |  |  |
|  | uvjerenje o obavljanju obrta |  | 2 |  |  |  |
|  | izvod iz sudskog registra ne stariji od 6 mjeseci |  |  | 3 | 4 | 5 |
|  | izvod iz nadležnog registra |  |  |  |  | 5 |
|  | dokaz o razvrstavanju poslovnih subjekata prema NKD | 1 | 2 | 3 | 4 | 5 |
|  | preslika ugovora o otvaranju računa za plaćanje nositelja / odgovorne osobe poljoprivrednika | 1 | 2 | 3 | 4 | 5 |
|  | obavijest o otvaranju zaštićenog računa nositelja / odgovorne osobe poljoprivrednika | 1 | 2 | 3 | 4 | 5 |
|  | izvadak iz zemljišnih knjiga | 1 | 2 | 3 | 4 | 5 |
|  | izvadak iz katastra | 1 | 2 | 3 | 4 | 5 |
|  | ovjereni ugovor o zakupu, dugogodišnjem zakupu, prodaji, plodouživanju, služnosti šumskog zemljišta ili darovanju (uz ove dokaze prilaže se izvadak iz katastra) | 1 | 2 | 3 | 4 | 5 |
|  | preslika dokumenata o svim postojećim upisima poljoprivrednog gospodarstva (ako postoje upisi) | 1 | 2 | 3 | 4 | 5 |
|  | pravomoćna sudska odluka | 1 | 2 | 3 | 4 | 5 |
|  | pravomoćno rješenje nadležnog tijela | 1 | 2 | 3 | 4 | 5 |
|  | dokaz/Izjava o posjedovanju gospodarskih objekata u sjedištu i izvan sjedišta | 1 | 2 | 3 | 4 | 5 |
|  | dokaz/Izjava o posjedovanju poljoprivredne mehanizacije | 1 | 2 | 3 | 4 | 5 |
|  | ostalo | 1 | 2 | 3 | 4 | 5 |

odnosi se na upise u upisnike, registre i evidencije Ministarstva i od Ministarstva ovlaštenih ustanova

PRILOG 5.

POPIS POLJOPRIVREDNE MEHANIZACIJE

Za svu poljoprivrednu mehanizaciju i opremu potrebno je unijeti godinu proizvodnje.

|  |  |  |
| --- | --- | --- |
| Redni broj | Mehanizacija i oprema | Pojašnjenje |
| 1. | Pogonski strojevi |  |
| Traktor | Potrebno je unijeti snagu u kilovatima (kW).  Ponuditi u padajućem izborniku: Traktor < 35 kW; Traktor 35 – 50 kW; Traktor 50 – 75 kW; Traktor 75 – 100 kW; Traktor 100 – 150 kW; Traktor > 150 kW. |
| Kombajn | Potrebno je unijeti snagu u kilovatima (kW) i zahvat ako je moguće. |
| Dostavno vozilo uključujući teretna vozila | Ona vozila koja se pretežito koriste za poslovne namjene.  Potrebno je unijeti nosivost. |
| Automobil | Onaj koji se pretežito koristi za poslovne namjene. |
| 2. | Priključni radni i drugi strojevi |  |
| Strojevi i oruđe za obradu tla | Motokultivatori (freze), plugovi (ravnjaci, premetnjaci – broj radnih tijela), tanjurače – zahvat, drljače – zahvat, ravnjači, sjetvospremači – zahvat i slični strojevi. |
| Strojevi i oruđe za sjetvu/sadnju | Sijačice (uskoredna – zahvat; širokoredna – broj redova) i sadilice – broj redova. |
| Strojevi i oruđe za zaštitu i njegu | Prskalice (traktorska nošena, vučena – zahvat i zapremina l), leđne motorne prskalice (kom), raspršivači (traktorski nošeni, vučeni), leđni motorni raspršivači (kom), kultivatori – broj redova, rasipači mineralnog gnojiva (nošeni, vučeni – zahvat i zapremina u m3) i slični strojevi. |
| Strojevi i oruđe za žetvu/berbu | Berači, tresači, silokombajni – zahvat i broj redova, platforme i sl. |
| Strojevi i oruđe za sijeno | Strojevi koji se rabe u procesu pripreme sijena ili zelene krme, a čine ih kosilice (strižne, roto), prekretači sakupljači, preše (kvadratne male, kvadratne velike, rolo), trimeri i slično. |
| Strojevi i oprema za preradu | Oprema za preradu mlijeka i proizvodnju sira, preše (osim preše za sijeno i preše u preradi grožđa), bačve, kotlovi za rakiju, sortirke, mlinovi i slično. Oprema za sortiranje i pakiranje, strojevi i oprema za sušenje.  Potrebno je unijeti broj komada i kapacitet ako je moguće. |
| Oprema u vinarstvu | Strojevi/oprema za preradu grožđa – preše  Oprema za skladištenje/čuvanje vina – bačve i tankovi od drva, betona, čelika, inoxa, plastike.  Potrebno je unijeti broj komada i kapacitet |
| Strojevi i oprema za ostale namjene | One vrste koje se rabe u proizvodnji i preradi na poljoprivrednom gospodarstvu te u pripremi poljoprivrednih proizvoda za izravnu prodaju, a nisu navedene.  Informatička i ostala oprema (računala i elektronička oprema potrebna za vođenje PG-a, softveri i licence u vlasništvu PG-a). |
| 3. | Transportna sredstva | Sve vrste sredstava za prijevoz proizvoda ili inputa na gospodarstvu bez vlastitog pogona: cisterne, prikolice (za rasute terete, jak, za sijeno, za stoku) itd.  – navesti nosivost. |
| 4. | Strojevi i oprema u stočarstvu | Oprema u stajama (uređaj za mužnju, laktofriz, izgnojivači i slični strojevi i oprema). Strojevi koji se rabe u procesu pripreme obroka za stoku (mikserice – m3, mlinovi – kapacitet po satu, mješaone stočne hrane – kapacitet po satu). |
| 5. | Sustav za navodnjavanje/antifrost | Sadrži crpku, cijevi, rasprskivače (kapaljke) i dodatnu opremu. Navesti površinu navodnjavanja. |

PRILOG 6.

DOKAZI O RASPOLAGANJU PROIZVODNIM RESURSIMA

– dokazi o vlasništvu ili posjedu zemljišta: vlasništvo i/ili posjed poljoprivrednog zemljišta dokazuje se izvatkom iz zemljišnih knjiga, izvatkom iz katastra, ovjerenim ugovorom o zakupu, dugogodišnjem zakupu, koncesiji, prodaji, plodouživanju, služnosti šumskog zemljišta ili darovanju, pravomoćnom sudskom odlukom ili pravomoćnim rješenjem nadležnog tijela. Uz dokaze o posjedu poljoprivrednog zemljišta obavezno se prilaže izvadak iz katastra.

– dokazi o posjedovanju domaćih životinja za stočarstvo ukoliko taj podatak nije predmet dnevne razmjene Agencije za plaćanje s nadležnim tijelom/institucijom za vođenje registra domaćih životinja: ako se radi o prvom upisu u Upisnik posjednik prilaže Izvod iz JRDŽ-a jer prije upisa u Upisnik mora biti upisan u JRDŽ (uključujući i pužarnike).

– dokazi o posjedovanju gospodarskih objekata u sjedištu i izvan sjedišta poljoprivrednika: podatak se dokazuje Izjavom o posjedovanju gospodarskih objekata iz članka 8. stavka 4. ovoga Pravilnika.

– dokazi o poljoprivrednoj mehanizaciji prema popisu poljoprivredne mehanizacije iz Priloga 6.: prometna dozvola i kupoprodajni ugovori ako je moguće, Izjava o posjedovanju i korištenju poljoprivredne mehanizacije iz članka 8. stavka 4. ovoga Pravilnika.

PRILOG 7.

EVIDENCIJA O PROIZVODNJI I PRODAJI VLASTITIH POLJOPRIVREDNIH PROIZVODA
 (popunjava se putem AGRONET sustava)

EVIDENCIJA O PROIZVODNJI I PRODAJI VLASTITIH POLJOPRIVREDNIH PROIZVODA
 za godinu \_\_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| Vrsta proizvoda | Proizvodni okvir | Količina proizvodnje u kg/lit/kom | Količina prodanih proizvoda u kg/lit/kom |
|  | za usjeve i nasade ha  za stoku kom  ostalo kg ili lit | upisati proizvedenu količinu | upisati prodanu količinu |
|  |  |  |  |